十月既望能靜飲客海棠花下即席索詩走筆一笑
作者：牟巘
朝代：宋

paragraphs: 久聞使君歸，扁舟欲自載。
竟負九日約，吾意良有待。
今朝得得來，適與佳辰會。
名園盛衆卉，摇落不少愛。
爲語玉林神，無乃風景殺。
春葩發霜枝，一夜作奇怪。
此花紅濕處，無如錦城最。
銜來定鴻鵠，萬里從雪外。
高情相暖熱，置酒出花背。
固知是鄉人，豈不在我輩。
西莊見西産，一笑心領解。
主人獨妙年，有花正宜戴。
胡爲亦見分，無乃嘲老大。
誰令開非時，故遣白髮對。
君勿輕白髮，髮白老更耐。
洛陽劉伯壽，耆英典型在。
醉帽仍插花，豈是兒女態。
還以壽主人，風流更耆艾。